Nagyjából megegyezik a kötelezőre kifizetett károk átlagos összege és a casco után fizetett átlagos összeg.

A téli hónapokban január végéig több mint 9 ezer autóbiztosításokhoz (kötelező gépjármű-felelősségbiztosítás és casco) köthető kárbejelentés érkezett, ami stagnálást jelent éves szinten, derült ki a K&H bank friss biztosítási felméréséből, amelyet a Világgazdaság ismertetett.

2018. november eleje és 2019. január vége között összesen több mint 9 ezer kötelező gépjármű-felelősségbiztosításhoz (kgfb) és cascóhoz köthető kárt jelentettek be az autósok, ami stagnálást jelent az egy évvel korábbi három hónapos időszakhoz képest. A kgfb-s baleseteknél az átlagos kárösszeg meghaladta a 367 ezer forintot, a cascós károknál pedig több mint 400 ezer forintot tett ki.

© MTI / Mihádák Zoltán

A K&H kutatásából az is kiderül, hogy a magyar autósok leginkább a telefonhasználatra és a sebességkorlátozásra vonatkozó szabályokat hágják át, a sofőrök 84 és 78 százaléka nem tartja be ezeket. Az előzésre vonatkozó szabályokat az autósok 64 százaléka, a kanyarodásra vonatkozóakat pedig 46 százalékuk hagyja figyelmen kívül.

A hivatalos rendőrségi adatok szerint a múlt év első tizenegy hónapjában 15 594 személyi sérüléssel járó közlekedési baleset történt, ez pedig közel 4 százalékos növekedésnek felel meg. A balesetek 30 százaléka a gyorshajtásra vezethető vissza, 25 százalékukért az elsőbbségi szabályok megszegése felelt, a balesetek 17 százalékánál pedig a kanyarodási szabályokat nem tartották be az autósok.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.